Roblox แพลตฟอร์มเกม แสนล้าน ที่ได้ประโยชน์ในช่วงปิดโรงเรียน
เชื่อว่าความสุขของเด็กหลายคน น่าจะเป็นการได้เล่นกับเพื่อนฝูงอย่างสนุกสนาน  แต่การระบาดของ COVID-19 กำลังทำให้รอยยิ้มนั้นหายไป เนื่องจากโรงเรียนถูกปิดชั่วคราว และผู้ปกครองพาลูกเว้นระยะห่างจากคนอื่น
30 เม.ย. 2563

Roblox แพลตฟอร์มเกม แสนล้าน ที่ได้ประโยชน์ในช่วงปิดโรงเรียน /โดย ลงทุนแมน
เชื่อว่าความสุขของเด็กหลายคน น่าจะเป็นการได้เล่นกับเพื่อนฝูงอย่างสนุกสนาน
แต่การระบาดของ COVID-19 กำลังทำให้รอยยิ้มนั้นหายไป
เนื่องจากโรงเรียนถูกปิดชั่วคราว และผู้ปกครองพาลูกเว้นระยะห่างจากคนอื่น
อย่างไรก็ตาม ในเมื่อพบหน้าโดยตรงไม่ได้ ก็ต้องเจอกันบนโลกอินเทอร์เน็ตแทน ซึ่งสังคมสำหรับเด็กที่ได้รับความนิยมสูง ในช่วงหยุดอยู่บ้าน คือแพลตฟอร์มเกมออนไลน์ ชื่อว่า “Roblox”
แล้ว Roblox แตกต่างจากเกมอื่นอย่างไร 
ทำไมถึงกลายเป็นแหล่งรวมตัวของเด็กๆ
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
Roblox (อ่านว่า โร-บล็อกซ์) เป็นธุรกิจแพลตฟอร์มเกมออนไลน์ จากประเทศสหรัฐอเมริกา เริ่มเปิดให้บริการเมื่อปี 2006 หรือ 14 ปีที่แล้ว
จุดเด่นของเกมใน Roblox คือ ภาพกราฟิกแบบบล็อกเหลี่ยมๆ และคอนเทนต์ที่มุ่งเน้นเรื่องความสนุกจากการมีส่วนร่วมระหว่างผู้เล่น โดยให้แต่ละคนสร้างตัวละครขึ้นมา เพื่อเข้าไปเล่นเกมต่างๆ บนแพลตฟอร์มด้วยกัน
แต่สิ่งที่น่าสนใจคือ เกมเหล่านั้น จะถูกออกแบบโดยผู้เล่นเอง
เพราะบริษัทยังทำอีกหน้าที่ เป็นสตูดิโอคอยให้บริการฟีเจอร์สำหรับสร้างเกม ที่สามารถกำหนดรูปแบบเนื้อหาได้อิสระตามต้องการ และไม่จำเป็นต้องมีพื้นฐานความรู้การเขียนโค้ดเลย
ซึ่งหากประสบความสำเร็จ มีคนเข้ามาเล่นเยอะ 
ผู้พัฒนาเกม ก็อาจมีโอกาสรับส่วนแบ่งรายได้ราว 25% จากการขายไอเทมในเกมอีกด้วย
ยกตัวอย่างเกมชื่อดังของ Roblox เช่น
MeepCity เกมจำลองชีวิตในเมือง มีผู้เล่น 4,500 ล้านครั้ง
Jailbreak เกมตำรวจจับผู้ร้าย มีผู้เล่น 3,100 ล้านครั้ง
Adopt Me! เกมพ่อแม่เลี้ยงลูก มีผู้เล่น 3,000 ล้านครั้ง
ด้วยความเรียบง่ายที่ช่วยส่งเสริมจินตนาการ อีกทั้งเล่นกับเพื่อนๆ ได้หลายคน จึงทำให้แพลตฟอร์มเกม Roblox ได้รับความนิยมในหมู่เด็กๆ เป็นพิเศษ
ปัจจุบัน Roblox มีผู้ใช้งานประจำ หรือ Active Users ใน 200 ประเทศทั่วโลก อยู่ที่ประมาณ 100 ล้านบัญชีต่อเดือน
โดยผลประกอบการของบริษัท มีการเติบโตอย่างต่อเนื่อง
ปี 2017 รายได้ 5,800 ล้านบาท
ปี 2018 รายได้ 11,000 ล้านบาท
ปี 2019 รายได้ 14,000 ล้านบาท
ทั้งนี้ในการระดมทุนรอบล่าสุด เมื่อเดือนกุมภาพันธ์ 2020 นักลงทุนได้ประเมินมูลค่าบริษัทไว้ที่ 130,000 ล้านบาท ถือเป็นสตาร์ตอัประดับยูนิคอร์น
ผ่านมาถึงปัจจุบัน..
การระบาดของเชื้อไวรัส COVID-19 ได้ส่งผลกระทบต่อสภาพคล่อง และอนาคตของกิจการสตาร์ตอัป
แต่สถานการณ์ดังกล่าว กลับยิ่งเป็นประโยชน์ต่อ Roblox
มาตรการเว้นระยะห่างทางสังคม ทำให้ต้องปิดโรงเรียน 
ซึ่งในด้านการเรียนหนังสือ ครูก็ยังสอนเด็กผ่านแพลตฟอร์มวิดีโอคอลล์ เช่น Zoom ได้
แต่ในด้านการพัฒนาปฏิสัมพันธ์กับคนรอบข้าง และทักษะอื่นๆ 
หากออกไปทำกิจกรรมนอกบ้านไม่ได้ การเล่นเกมไปพร้อมกับเพื่อนๆ บนแพลตฟอร์มของ Roblox ก็เป็นสิ่งที่ตอบโจทย์ได้ดี
และที่สำคัญคือ ผู้ปกครองค่อนข้างให้การยอมรับ เพราะเกมส่วนใหญ่ ส่งเสริมการเรียนรู้และมีประโยชน์ต่อความคิดสร้างสรรค์ ไม่ว่าเล่นหรือออกแบบเกมเอง
จากข้อมูลในเดือนมีนาคม ซึ่งเป็นช่วงเวลาที่คนเริ่มหยุดอยู่บ้าน
Roblox เปิดเผยว่า มีการใช้งานแพลตฟอร์มเพิ่มขึ้นถึง 40% เทียบกับเดือนก่อนหน้า
นอกจากนี้ เมื่อปี 2016 บริษัทได้มีการพัฒนาฟีเจอร์ Roblox VR ที่ทำงานร่วมกับแว่นตาภาพเสมือนจริงของบริษัท Oculus ที่ Facebook เป็นเจ้าของ
ซึ่งน่าจะช่วยให้เกิดเกมแนวภาพสามมิติ ที่ผู้เล่นสื่อสารกันได้สมจริงและสนุกมากยิ่งขึ้น
 
รวมทั้งยังได้ประกาศความร่วมมือกับ Tencent บริษัทเกมยักษ์ใหญ่ เพื่อขยายบริการให้รองรับภาษาจีน และหาโอกาสพัฒนาฟีเจอร์ใหม่ๆ อีกด้วย
เรื่องนี้แสดงให้เห็นถึง แนวโน้มรูปแบบการเข้าสังคม ที่จะเปลี่ยนไปในอนาคต
ต่อไป มนุษย์อาจคุ้นชินกับการใช้ชีวิตบนโลกออนไลน์ตั้งแต่เด็ก 
มากกว่าที่จะออกไปรวมตัววิ่งเล่นกันข้างนอกเหมือนอดีต
ซึ่งเมื่อโตขึ้น เราอาจเริ่มแยกไม่ออกแล้วว่า 
โลกใบไหนคือความเป็นจริง
เพราะความหวาดกลัวต่อโลกภายนอก ไม่ว่าจะเป็นโรคระบาดหรือผลกระทบต่างๆ ในชีวิต
อาจทำให้โลกออนไลน์ ที่สร้างความสุขในแบบฉบับของตัวเองได้
กลายเป็นโลกจริงสำหรับใครบางคน..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-